stanford-oval/wikipedia huggingface dataset:
סולם סייסמי
גודל ועצימות

רעידת אדמה מתוארת גם במונחי גודל וגם במונחי עצימות וחומרת הפגיעה. רעידות אדמה גדולות הן לא בהכרח חמורות במיוחד בפגיעתן, ורעידות שעצימותן גבוהה הן לא בהכרח גדולות במיוחד. השוני במידה נגרם ממגוון של מרכיבים: עומק מוקד רעידת האדמה, מרחק המוקד מאזורים מיושבים, תנאי המסלע והקרקע, צפיפות האוכלוסייה, איכות הבנייה ואחרים. כך, שתי רעידות בגודל מסוים עשויות להתבטא בעצימות, בנזק ובמספר נפגעים שונה, ושתי רעידות שהתבטאו בחומרת פגיעה מסוימת, בנזק ובמספר נפגעים דומה – עשויות להיות בעלות גודל שונה.
את ההבדל בין גודל הרעידה לבין עצימותה הסביר צ'ארלס ריכטר – שפיתח סולם סייסמי מבוסס גודל הקרוי על שמו, סולם ריכטר – בריאיון שהתקיים ב-1980:
זה גורם לבלבול רב בציבור. אני נוהג לדמות זאת לשידורי רדיו. הסייסמוגרפים (או מקלטי הרדיו) מקליטים גלים של הפרעות אלסטיות (או של גלי רדיו) המוקרנים ממקור רעידת האדמה (או מתחנת שידורי הרדיו). אפשר לדמות את העוצמה (הגודל) להספק השידור של תחנת הרדיו בקילוואטים. לפי הדימוי הזה, העצימות המקומית בסולם מרקאלי ניתנת להשוואה לטיב האות הנשמע במקלט הרדיו במקום מסוים. בדומה לטיב האות במקלט הרדיו, העצימות תלך ותדעך ככל שמתרחקים מהמקור, אף כי היא תלויה בתנאים המקומיים ובמסלול ממקור הרעידה לנקודת המדידה.
גודל ועצימות > עצימות

העצימות (עוצמה סייסמית) – חומרת הפגיעה של רעידת אדמה – מיוצגת באמצעות ספרות רומיות (לדוגמה: I, II, III, IV, V), המציינות תוצאים שלה על פני השטח. תוצאים אלה נמדדים בהשפעתם על תחושתם של בני אדם ובעלי חיים ובהשפעתם הישירה על מבנים מעשה ידי אדם – דוגמת בניינים, או מבנים טבעיים – דוגמת גופי מים והרים. אומדן העצימות מבטא את ההבדלים בין רעידת אדמה הנמדדת במכשירים בלבד לבין זו המורגשת על ידי בני אדם, וכן דרגות שונות של נזק הנגרם לחפצים ולמבנים.
אומדן העצימות נעשה באמצעות שאלונים המפרטים תחושות ותצפיות של אנשים ובאמצעות עדויות מדעיות מהשטח המתעדות שינויים במפלס מים בבארות, סדקים בקרקע ונזק לחפצים ולמבנים. כיום מקובל לכנות בעברית את העצימות כ"עוצמה סייסמית".
גודל ועצימות > גודל רעידה

באותו ריאיון סיפר ריכטר, אסטרונום חובב, כי טבע את המונח "מגניטודה" – המשמש להגדרת בהירות נראית אורם של כוכבים – כמדד להיקפה של רעידת אדמה. ריכטר סבר כי התנודה המרבית הנרשמת בתחנת מדידה עשויה לשמש להגדרת גודל מסוים, באמצעותו ניתן לערוך השוואה בין גודלן של רעידות אדמה.
הגודל של רעידת אדמה מיוצג באמצעות ספרות הודיות-ערביות (9 ,8 ,7 ,6 ,5 ,4 ,3 ,2 ,1 ,0), המציינות את הגודל במדידה לא ישירה של האנרגיה הסייסמית שהשתחררה בה.
סולמות סייסמיים

הבנת התהליכים המתרחשים ברעידת אדמה והצורך בהערכת חומרתן התפתחו במקביל להתפתחות המחקר הסייסמולוגי בכללותו. במהלכו פותחו כמה סולמות, המבוססים הן על גודל רעידות האדמה והן על חומרת הפגיעה שלהן.
סולמות סייסמיים > סולמות עצימות (נקראים גם סולמות עוצמה סייסמית או סולמות מאקרוסייסמיים) > סולמות ראשונים

המיון הראשון של עצימות רעידות אדמה נערך בשנות ה-80 של המאה ה-18 על ידי הרופא האיטלקי דומניקו פיניאטרו (Domenico Pignataro,‏ 1735–1802), שסקר מידע מ-1,181 רעידות אדמה וסיווגן לחלשות, מתונות, חזקות וחזקות מאוד. את רעידות האדמה שהתרחשו בקלבריה בדרום איטליה בשנת 1783 וגרמו למותם של עשרות בני אדם סיווג פיניאטרו כ"אלימות" – הדרגה החמישית והגבוהה ביותר. סולם זה היה גס למדי, ולא נעשה בו שימוש מדעי. באותה עת יצר האדריכל פומפיי סקיאנטרלי (Pompey Schiantarelli) – שסייע בשיקום הערים שנפגעו – את המפה הראשונה לנזקי רעידת אדמה, בה השתמש בסימון כוכבים לציון חומרת הנזק שנגרמה ליישובים שונים.
ב-23 בפברואר 1828 אירעה בהולנד רעידת אדמה, בעקבותיה יצר המתמטיקאי הגרמני פ' איגן (P.N.C Egen,‏ 1793–1849) סולם עצימות בן שש דרגות, שלווה במפה בה נצבעו השטחים שנפגעו ברעש על פי חומרת הפגיעה. בסולם של איגן נעשה שימוש מדעי במשך כמה עשורים, במקביל להתפתחותם של סולמות נוספים.
סולמות סייסמיים > סולמות עצימות (נקראים גם סולמות עוצמה סייסמית או סולמות מאקרוסייסמיים) > סולם רוסי-פורל

היסוד לסולם עצימות סייסמי מודרני הונח בשנת 1873 על ידי הסייסמולוג האיטלקי מיקלה דה רוסי (Michele Stefano Conte de Rossi,‏ 1834–1889), שפותו בעזרתו של הלימנולוג השווייצרי פרנסואה אלפונס פורל (François-Alphonse Forel,‏ 1841–1912) והוצג בשנת 1886. סולם זה נקרא סולם רוסי-פורל והוא מורכב מ-10 דרגות עצימות.
סולמות סייסמיים > סולמות עצימות (נקראים גם סולמות עוצמה סייסמית או סולמות מאקרוסייסמיים) > סולמות יפניים ופיליפיני

בשנת 1884 הוחל בפיתוחו של סולם עצימות ביפן. בתחילת קיומו של סולם זה נעשה שימוש ב-4 יחידות שינדוֹ (מיפנית: 震度, דרגת רעד) – 微 לקלושה, 弱 לחלשה, 強 לחזקה ו-烈 לאלימה. סולם שינדו המשיך להתפתח, ובשנת 1898 הפך סולם העצימות לסולם מספרי מדרגה 0 עד דרגה 7. בשנת 1908 הוגדר פירוט לדרגות הרעד השונות ובשנת 1995, לאחר רעידת האדמה בעיר קובה, חולקו דרגות 5 ו-6 לשתי דרגות משנה.
בשנת 1894 פותח סולם אומורי על ידי הסייסמולוג פוסקיצ'י אומורי (大森房吉,‏ 1868–1923), שכיהן כפרופסור באוניברסיטת טוקיו וניסח את חוק אומורי העוסק בתדירותן של רעידות עוקבות. סולם העצימות שלו היה בעל 7 דרגות, והתבסס על התאוצה המרבית של הקרקע ועל התנהגותם של מבנים יפניים אופייניים. ב-"Historical perspectives on East Asian Science, Technology, and medicine" מצוין, כי לאחר ביקור באיטליה התאים אומורי את סולם רוסי-פורל למפרטים יפניים, וציין את שרידותם של בניינים יפניים לעומת שבירותם של בניינים זרים בהקשר סייסמולוגי. הסולם פורסם בשנת 1900.
בשנת 1996 פותח סולם עצימות יפני (JMA) על ידי הסוכנות המטאורולוגית של יפן. סולם זה – המבוסס על סולם אומורי – משמש ביפן מאז פיתוחו וגם בטאיוואן.
בשנת 1996, לאחר רעידת האדמה באי לוזון, הפיליפינים, שהתרחשה בשנת 1990 והייתה במגניטודה 7.7 בסולם המומנט, ייסד המכון הפיליפיני לוולקנולוגיה וסייסמולוגיה (אנ') סולם עוצמות סייסמיות בן 10 דרגות, שמותאם יותר למציאות הבנייה בפיליפינים. ההתאמה לסולמות המערביים היא, ש-דרגה 8 בסולם הפיליפיני כוללת בתוכה תיאורי הרס המאפיינים את דרגות VIII ו-IX בסולמות המערביים, דרגה 9 את תאורי דרגות X ו-XI ודרגה 10 את תאורי דרגה XII בסולמות המערביים. סולם זה החליף את סולם רוסי-פורל שהיה עד אז בשימוש בפיליפינים.
סולמות סייסמיים > סולמות עצימות (נקראים גם סולמות עוצמה סייסמית או סולמות מאקרוסייסמיים) > סולם מרקאלי

בשנת 1902 עודכן סולם רוסי-פורל על ידי הוולקנולוג ג'וזפה מרקאלי (Giuseppe Mercalli,‏ 1850–1914) ונקרא אז סולם מרקאלי. גם סולם זה עבר כמה שינויים:
עוד באותה שנה הרחיב אותו הפיזיקאי האיטלקי אדולפו קנקני (Adolfo Cancani,‏ 1856–1904) ל-12 דרגות
בשנת 1904 הוגדר הסולם מחדש על ידי הגאופיזיקאי הגרמני אוגוסט היינריך זיברג ונודע בשם (סולם מרקאלי-קנקני-זיברג (MCS)
בשנת 1931 עבר הסולם שינויים נוספים על ידי הבריטים הארי ווד ופרנק ניומן ופורסם בשם סולם מרקאלי-ווד-ניומן (MWN)
בשנת 1956 ערך בו צ'ארלס ריכטר שינויים נוספים והוא ידוע כיום בשם סולם מרקאלי המותאם (MM)
סולם מרקאלי המותאם (MM) משמש בעיקר בארצות הברית ובהונג קונג.
סולמות סייסמיים > סולמות עצימות (נקראים גם סולמות עוצמה סייסמית או סולמות מאקרוסייסמיים) > סולם MSK

שמו של סולם מדבדב-ספונהאוור-קרניק (MSK) – הנקרא גם סולם MSK-64 – מורכב מראשי התבות של שמות מפתחיו: סרגיי מדבדב מברית המועצות, וילהלם ספונהאוור מגרמניה המזרחית וויט קרניק מצ'כוסלובקיה. סולם זה פותח בשנת 1964 על יסוד סולם מרקאלי המותאם וסולם שפיתח מדבדב בשנת 1953 שנקרא על שמו, המוכר גם כסולם GEOFIAN. סולם MSK נבנה במיוחד לשימוש במדינות אירופה, מכיוון שתיאור המבנים ואיכותם בסולם מרקאלי תאמו לבנייה האמריקאית ולא למבנים הסטנדרטיים האופייניים לאירופה. סולם MSK משמש בישראל, בהודו, ברוסיה ובחבר המדינות. בשנות ה-70 של המאה ה-20 פותחו 2 גרסאות משופרות שלו שנקראו MSK-76 ו-MSK-78.
סולמות סייסמיים > סולמות עצימות (נקראים גם סולמות עוצמה סייסמית או סולמות מאקרוסייסמיים) > סולם ליידו (CSIS)

ב-1980 פותח בסין סולם ליידו (הנקרא גם סולם CSIS), המבוסס על דרגות לֶיידוּ (בסינית: 烈度 ובפין-יין: lièdù – דרגות אלימוּת). תקופה קצרה לפני רעידת האדמה בסצ'ואן עודכן הסולם והפך לתקן סטנדרטי. הסולם מורכב מתחושה סובייקטיבית של בני אדם, דרגות נזק שונות ותנועה אופקית של הקרקע.
סולמות סייסמיים > סולמות עצימות (נקראים גם סולמות עוצמה סייסמית או סולמות מאקרוסייסמיים) > סולם EMS

בשנת 1988 החליטה הוועדה הסייסמולוגית האירופית (ESC) לבחון ולעדכן את סולם MSK. בשנת 1992, לאחר ארבע שנים של בחינה ועדכונים, הונח היסוד להרכבתו של סולם מקרוסייסמי אירופי (EMS). באספת הוועדה ב-1996 הוחלט על אימוץ הסולם החדש, וב-1998 פורסם הסולם והוחל ביישומו במדינות החברות בוועדה. סולם זה – המורכב מ-12 דרגות – משמש סייסמולוגים ומהנדסים כאחד ומאפשר שיתוף פעולה ביניהם. סולם EMS משמש בעיקר באירופה, אך גם במקומות נוספים.
סולמות סייסמיים > סולמות עצימות (נקראים גם סולמות עוצמה סייסמית או סולמות מאקרוסייסמיים) > השוואה בין סולמות העצימות

| דרגה | רוסי-פורל | JMA* | מרקאלי מותאם | MSK | ליידו (CSIS)* | EMS |
| --- | --- | --- | --- | --- | --- | --- |
| 0 | – | לא מורגשת | – | – | – | – |
| I | מיקרוסייסמית | מורגשת מעט | מכשירית | לא מורגשת | לא מורגשת | לא מורגשת |
| II | קלושה במיוחד | מורגשת | קלושה | מורגשת בקושי | מורגשת בקושי | מורגשת בקושי |
| III | קלושה מאוד | מורגשת בהרחבה | קלה | חלשה | מורגשת מעט | חלשה |
| IV | קלושה | מורגשת ומפחידה | בינונית | מורגשת בהרחבה | מורגשת | מורגשת |
| V | מתונה | נמוכה – גורמת לבריחה; גבוהה – משתקת | חזקה למדי | חזקה למדי | מורגשת בהרחבה | חזקה |
| VI | חזקה למדי | נמוכה – קשה לעמוד; גבוהה – מפילה | חזקה | חזקה | קשה לעמוד | נזקים קלים |
| VII | חזקה | מדרגה זו ומעלה – מפילה ומרעידה | חזקה מאוד | חזקה מאוד | מפחידה ומבריחה | נזקים |
| VIII | חזקה מאוד | – | הרסנית | נזקים | קשה ללכת | נזקים כבדים |
| IX | חזקה במיוחד | – | מחריבה | הרסנית | מפילה אנשים בתנועה | הרסנית |
| X | קיצונית | – | נוראה | מחריבה | מפילה ומשליכה | הרסנית מאוד |
| XI | – | – | נוראה ביותר | הרת אסון | הרס נרחב | מחריבה |
| XII | – | – | הרת אסון | הרת אסון כבד | שינוי דרסטי בנוף | מחריבה לגמרי |
(*) – מבוסס על תחושות של אנשים
סולמות סייסמיים > סולמות גודל

סולמות גודל שונים פותחו על מנת לחשב את גודלן המוחלט של רעידות אדמה – גודל שיהווה מדד בינלאומי ויאפשר השוואה מתמטית בין רעשים שונים בעולם.
סולמות סייסמיים > סולמות גודל > סולמות מקומיים > סולם ריכטר

בשנת 1935 פיתח צ'ארלס ריכטר את סולם הגודל הראשון בעולם – סולם ריכטר – בשיתוף עם בֶּנוֹ גוטנברג (Beno Gutenberg,‏ 1889–1960), שניהם מהמכון הטכנולוגי של קליפורניה. הסולם מבוסס על עשר דרגות בסקאלה לוגריתמית, ובו רעידת אדמה בדרגה מסוימת גדולה פי עשרה מרעידת אדמה בדרגה אחת פחות. ההבדלים בכמות האנרגיה המשתחררת ברעידת האדמה גדולים עוד יותר: גם אלה נמדדים בסקאלה לוגריתמית, לפיה האנרגיה המשתחררת בדרגה מסוימת גדולה פי 30–32 מזו המשתחררת ברעידת אדמה בדרגה אחת פחות. מבחינה תאורטית עשויות להתרחש רעידות אדמה גדולות מדרגה עשר בסולם זה, אך טרם נרשמו כאלה.
סולם ריכטר מבוסס על מדידות מקומיות עד למרחק של כמה מאות קילומטרים, ורק לעיתים נדירות משמש סייסמולוגים להערכת גודלה של רעידת אדמה. מפתחיו ביססו אותו על המשרעת המקסימלית של סייסמוגרמה, המבוססת על סייסמוגרף מסוג W-A שכבר כמעט ולא נעשה בו שימוש כיום. ערכיו מחושבים על פי שימוש במיכשור מודרני, תוך ביצוע תיקונים מתאימים. הסולם משמש כיום לחישוב גודל רעידה מקומית, ומסומן באותיות ML‏ (L‏ – local, מקומי).
סולמות סייסמיים > סולמות גודל > סולמות מקומיים > סולם גודל יפני

מאחר שביפן מתרחשות רעידות אדמה רבות, פיתחה הסוכנות המטאורולוגית של יפן סולם גודל יפני – סולם חשיבות מקומי. הסולם משמש להערכת הגודל של רעידות האדמה המקומיות, ומסומן כ-MJMA.
סולמות סייסמיים > סולמות גודל > מדדים נוספים

מאחר שסולם ריכטר היה מוגבל לרעידות אדמה קטנות וקרובות יחסית לפני הקרקע, נחוץ היה להרחיב את הערכת הגודל לרעידות אדמה גדולות ועמוקות יותר. מסיבה זו נערך רישום וחישוב גודלם של הגלים הסייסמיים השונים הפעילים בעת רעידת האדמה ומשך פעילותם. שילוב של סולמות אלה מהווה מדד טוב לגודלה של רעידת האדמה.
סולמות סייסמיים > סולמות גודל > מדדים נוספים > סולם גלי גוף

סולם גלי גוף מודד את גודלם של גלי P – גלי גוף ראשוניים – ומספק הערכה ראשונית של עוצמת רעידת האדמה מאחר שגלים אלה הם הראשונים להגיע אל פני השטח. סולם זה מתאים במיוחד לרעידות אדמה עמוקות מוקד, והעוצמה של גלי הגוף נרשמת כ-Mb.
סולמות סייסמיים > סולמות גודל > מדדים נוספים > סולם גלי שטח

סולם גלי שטח מודד את גודלם של גלי שטח מסוג ריילי – הנעים על פני השטח וגורמים לעיקר הנזק והנפגעים. השימוש בסולם גלי השטח נעשה במטרה לשפר את המידע המתאר את רעידת האדמה. סולם זה מתאים לרעידות אדמה מרוחקות, הנמדדות במשך כ-20 שניות. הגודל של גלי השטח נרשמת כ-Ms.
סולמות סייסמיים > סולמות גודל > מדדים נוספים > סולם משך הגודל

סולם משך הגודל פותח על יסוד ההשערה, כי מדידת משך הזמן בו פועלים גלים סייסמיים מהווה מדד לגודלה של רעידת האדמה. במקרה זה נמדדת דעיכת משרעת הרעידה לאורך זמן. בסולם זה משתמשים במקרים בהם קיימת מגבלת טווח במיכשור אנלוגי, שאינה מאפשרת למדוד את שיאי המשרעת. הסולם מתבסס על משך פעולתם של גלי שטח, ונרשם כ-MD.
סולמות סייסמיים > סולמות גודל > סולם מגניטודה לפי מומנט

סולמות הגודל השונים התגלו כמוגבלים ביותר ונוצר צורך ליצור סולם גודל מאוחד המתאים לרעידות אדמה בכל הגדלים והעומקים. סולם מאוחד כזה – סולם מגניטודה לפי מומנט או סולם MMS – פותח על ידי הסייסמולוגים תומאס הנקס (Thomas C. Hanks) והירו קנמורי (Hiroo Kanamori) בשנת 1979.‏ הסולם מאפשר דיוק רב יותר בחישוב ובהשוואת גודלן של רעידות אדמה – בעיקר גדולות, ומתאים לרעשים בכל גודל ובכל עומק. בחישוב הסולם נעשה שימוש לא רק במשרעת המרבית של הגלים הסייסמיים, אלא בכל המידע המופק מהם.
סולם מגניטודה לפי מומנט מהווה המרה של המומנט הסייסמי לקנה מידה לוגריתמי, בדומה לסולם ריכטר. אף כי בתקשורת נהוג לדווח על רעידות אדמה לא מקומיות במונחים של סולם ריכטר, רעידות אדמה אלה נמדדות בסולם מגניטודה לפי מומנט. הסולם מורכב מעשר דרגות, והוא מסומן כ-MW.
סולמות סייסמיים > סולמות גודל > השוואה בין סולמות הגודל

באיור ניתן להבחין בשני הבדלים בין הסולמות:
מגבלותיו של סולם גלי השטח מתבטאות בסטייה מהקו הכללי ברעידות אדמה קטנות.
לכל הסולמות – פרט לסולם מגניטודה לפי מומנט – נקודת רוויה ברעידות אדמה גדולות. רוויה זו נובעת מכך שאורכי הגל של הגלים הסייסמיים אינם משתנים גם ברעידות גדולות, בהן גדלים אורך מישור ההעתק, המומנט הסייסמי והאנרגיה המשתררת ברעש.
בטבלה מוצגת השוואה נוספת בין סולמות הגודל השונים:
| סולם | טווח גדלים | טווח מרחק/זווית | הערות |
| --- | --- | --- | --- |
| ריכטר (ML) | 2–6 | 0–400 ק"מ | – |
| גלי גוף (Mb) | 4–7 | 16–100 מעלות | רעידות אדמה עמוקות מוקד |
| גלי שטח (Ms) | 5–8 | 20–180 מעלות | – |
| משך הגודל (MD) | עד 4 | 0–400 ק"מ | – |
| מגניטודה לפי מומנט (MW) | מ-3.5 | הכל | – |
ראו גם

עוצמה סייסמית
גאולוגיה - מונחים
טקטוניקת הלוחות
סייסמולוגיה
אזור בניוף
אסון טבע
לקריאה נוספת

שלמה שובאל, צפונות כדור הארץ, רעננה: האוניברסיטה הפתוחה, 2006, מסת"ב 965-06-0872-9
עקיבא פלכסר, גיאולוגיה, יסודות ותהליכים, ירושלים: אקדמון, 1992, מסת"ב 965-350-026-0
עמנואל מזור, גיאולוגיה בפטיש ישראלי, תל אביב: האוניברסיטה הפתוחה, 1994, מסת"ב 965-06-0276-3
Encyclopedia of Geology, Elsevier Academic Press, First edition 2005, ISBN 0-12-636380-3
הערות שוליים

↑  עצימות – חומרה, ר' "מהו סולם דרגות החומרה של רעידת אדמה (עצימות)?" באתר אגף הסייסמולוגיה של המכון הגיאופיזי לישראל. ב-2011 עברו המכון והאגף הללו להשתמש במונח "עוצמה סייסמית".
↑  עצימות במילון חירום (תשס"ז), באתר האקדמיה ללשון העברית
↑  סולמות מיקרוסייסמיים מתבססים על מדידה ממכשירי מדידה ואילו סולמות מאקרוסייסמיים מתבססים על הערכה שמתבצעת על בסיס תיאורים איכותניים וכמותיים למחצה.
↑  הבדלי מידות בין גודל לבין עצימות – דף מתעדכן באתר USGS
↑  ריאיון עם צ'ארלס ריכטר
↑  דוגמה לשאלון
↑  Natural Disasters בגוגל ספרים
↑  המפה של סקיאנטרלי
↑  ביוגרפיה של פויקיצ'י אומורי
↑  סולם אומורי
↑  Historical perspectives on East Asian Science, Technology, and medicine בגוגל ספרים
↑  History of intensity
↑  Making sense of the PHIVOLCS earthquake intensity levels, Official Gazette, August 6, 2022
↑  Stucchi, M., 1993. Working Programme on Macroseismic Data and Procedures Paper Submited to the European Seismological Commission. Engineer Seism, p.4
↑  Tomazevitc, M., 1999. Earthquake-Resistant Design of Masonry Buildings. Imperial College Press London,p.12
↑  סולם EMS – טקסט מלא
↑  Earthquake magnitude – recent research and current trends
↑  Encyclopedia of Geology, כרך 5, עמ' 319
↑  http://www.infoplease.com/ipa/A0763386.html
1 2  Earthquake hazard analysis: issues and insights בגוגל ספרים, עמ' 20
↑  Earthquake hazard analysis: issues and insights בגוגל ספרים, עמ' 18-19
↑  Local earthquake quantification
↑  מאמרם המקורי של הנקס וקנמורי משנת 1979
↑  Encyclopedia of Geology, כרך 5, עמ' 320
↑  Magnitude and Energy
↑  מדיניות עוצמה של USGS
↑  לפי USGS
| סולם סייסמי |
| --- | --- | --- |
| סולמות מודרניים | סולמות מודרניים |  |
| סולמות עוצמה סייסמית | סולם ליידו (CSIS) • סולם מדבדב-ספונהאוור-קרניק (MSK) • סולם מקרוסייסמי אירופי (EMS) • סולם מרקאלי המותאם (MM) • סולם עצימות יפני (JMA) |  |
| סולמות גודל | סולם גלי גוף (Mb) • סולם גלי שטח (Ms) • סולם גודל יפני (MJMA) • סולם מגניטודה לפי מומנט (MW) • סולם משך הגודל (MD) • סולם ריכטר (ML) |  |
| סולמות היסטוריים | סולמות היסטוריים |  |
| סולמות עוצמה סייסמית | סולם אומורי • סולם מרקאלי-קנקני-זיברג (MCS) • סולם מרקאלי • סולם רוסי-פורל • סולם שינדו |  |
סייסמוגרמה מרעידת האדמה בסן פרנסיסקו, 1906
נזקים בקרייסטצ'רץ', 2011
רעידת האדמה בקלבריה, הדפס מ-1783
מוקד רעידת האדמה בקובה, 1995
נזקים בעקבות רעידת האדמה בסצ'ואן, 2008
צ'ארלס ריכטר
גלים סייסמיים
השוואת סולמות גודל
דקסטר לומיס

| --- | --- |

 לידה:  17 בינואר 1984 (בן 41) ג'קסונוויל, פלורידה, ארצות הברית
 שם במה:  בוס הוג דקסטר לומיס לופוס סם שו סמואל שו
 משקל:  108 ק"ג
 גובה:  1.88 מטר
 לאום:  אמריקאי
 קריירה מקצוענית:  21 בספטמבר 2007 – 2022 (כ־14 שנים) 
 מאמנים:  קורטיס יוז בית ספר להיאבקות WWA4 באבא ריי דאדלי דיבון דאדלי
 
סמואל רוברט שו (באנגלית: Samuel Robert Shaw; נולד ב-17 בינואר 1984) הוא מתאבק אמריקאי. הוא מוכר בעיקר בשל תקופתו בארגון ההיאבקות WWE, בתוכנית NXT, שבו הופיע תחת שם הבמה דקסטר לומיס.
הוא מוכר גם בשל תקופתו בארגון ההיאבקות Total Nonstop Action Wrestling‏ (TNA), שבו הופיע תחת שמו האמיתי ובו הוא היה המנצח של התחרות TNA Gut Check. בנוסף, הוא הופיע במתחם הפיתוח של TNA באותה התקופה, Ohio Valley Wrestling‏ (OVW), שבו היה פעמיים אלוף הזוגות הדרומי של OVW.
קריירת היאבקות מקצועית > תחילת הקריירה (2007–2010)

לאחר שהתאמן בבית הספר להיאבקות WWA4 תחת הדרכתו של קורטיס יוז, שו ערך את קרב הבכורה שלו בקריירה ב-21 בספטמבר בארגון ההיאבקות World League Wrestling של הארלי רייס, כאשר הוא חבר לשורות טוקי טאקר וביחד הם ניצחו את מרקו קורדובה ואוטיס איידול. ב-21 באוגוסט 2010, שו איתגר את VSK לקרב על אליפות מדינת ניו יורק של VPW במסגרת אירוע של ארגון ההיאבקות Victory Pro Wrestling. באותו האירוע הוא השתתף גם בקרב גולד ראש ראמבל, לעומת זאת, הוא הפסיד בשני הקרבות. ב-18 במאי, שו ו-QT מרשל הפסידו בקרב זוגות לאחים בריסקו בארגון ההיאבקות Ring of Honor‏ (ROH).
קריירת היאבקות מקצועית > ארגונים עצמאיים (2010–2012)

ב-18 באפריל 2009, שו הופיע לראשונה בארגון ההיאבקות Vintage Wrestling, כשגבר על נואי לי. כעבור חודש, שו ניצח את גלשייר והפך לאלוף הראשון במשקל כבד של Vintage. במשך החודשים שבאו לאחר מכן, שו הגן על תוארו מספר פעמים נגד מתאבקים כמו טייסון טומקו וג'סי ניל. לבסוף, הוא איבד את האליפות לתומאס מאר ב-2 בפברואר 2011. זמן קצר לאחר מכן, חגורת האליפות התפנתה וב-17 באפריל, שו זכה פעם נוספת באליפות במשקל כבד של Vintage. לעומת זאת, הוא הפסיד את התואר ב-11 בספטמבר לג'סי ניל. בשנת 2011, שו השתתף בטורניר מלך המדינה והגיע עד לשלב הגמר, מנגד, הוא לא הצליח לזכות בטורניר, כשהפסיד באותו הגמר לפרנסיסקו סיאטסו. ב-14 במאי, שו זכה בפעם השלישית באליפות במשקל כבד של Vintage לאחר שגבר על ארון אפיק. ב-3 בספטמבר, הוא השתתף בקרב אליפות נגד אליפות, שבו האליפות במשקל כבד של Vintage שבחזקתו ואליפות האינטרנט של Vintage הונחו על כף המאזניים. שו ניצח בקרב זה לאחר שסיימון סז נפסל, מה שגרם לשניים לשמור על חגורות האליפות שלהם, מכיוון שחגורת אליפות לא יכולה להחליף ידיים כתוצאה מפסילה. תקופת כהונתו השלישית, שהייתה הארוכה ביותר עם 392 ימים, הגיעה לקיצה ב-6 ביוני 2012, כשנחל הפסד לאותו פרנצ'סקו סיאטסו. הקרב האחרון שלו בארגון הגיע חודש לאחר מכן בקרב מרובע על אליפות במשקל כבד של Vintage, שבסופו מילו ביסלי ניצח.
ב-8 באוגוסט 2011, הוא הופיע בפעם הראשונה בארגון ההיאבקות Florida Underground Wrestling‏ (FUW), וכבר בקרב הבכורה שלו, שהיה קרב משולש נגד רומיאו ראזל וסיידשאו, הוא ניצח. ניצחון זה העניק לו הזדמנות להתמודד על התואר הראשי של הארגון, אליפות במשקל כבד של FUW, מול האלוף באותה התקופה, ברוס סאנטי. בקרב ביניהם, סאנטי יצא עם ידו על העליונה. ב-28 ביוני 2012, הוא התמודד מול וס בריסקו על האליפות הקובנית במשקל כבד של FUW, אך גם בקרב האליפות הזה הוא נחל כישלון. הקרב האחרון שלו בארגון התקיים ב-30 ביוני, ובו הוא ניצח את ג'יימס אלכסנדר.
קריירת היאבקות מקצועית > Total Nonstop Action Wrestling > Gut Check‏ (2010–2013)

הופעת הבכורה של שו בארגון ההיאבקות Total Nonstop Action Wrestling‏ (TNA) נרשמה ב-8 באוגוסט 2010 במסגרת האירוע הארדקור ג'סטיס, כשהופיע תחת שם הבמה לופוס ותקף את טומי דרימר בקרב שלו מול רייבן לפני שהשופט המיוחד, מיק פולי, הכה אותו בעזרת מהלך המנדיבל קלאו. קרב הבכורה שלו בארגון היה לילה לאחר מכן במסגרת קרב חושך (קרב שאינו שודר בטלוויזיה) בו הוא הפסיד לג'סי ניל. ב-30 בדצמבר בפרק של התוכנית !TNA Impact, שו ליווה את ג'ף ג'ארט לזירה כחלק מהפמליה שלו לקרב "ראווה" דאבל ג'יי דאבל אמ איי מול ליטל רד.
בשנת 2012, שו הוכרז כאחד המשתתפים בתחרות ה-Gut Check של הארגון. אף על פי שהותקף על ידי קבוצת Aces & Eights, שו קיבל הזדמנות שנייה שבוע לאחר מכן, אך הוא נוצח על ידי דאג ויליאמס בקרב ה-Gut Check שלו. שופטי התחרות הורשמו מיכולותיו והעניקו לשו חוזה ואת האפשרות להיות חלק מהסגל של הארגון. שו חזר להופיע ב-22 בנובמבר בפרק של התוכנית Impact Wrestling, כשגבר על מנצח תחרות ה-Gut Check, אלכס סילבה.
ב-12 בינואר 2013, שו הופיע באירוע TNA X-Travaganza כחלק מקרב האקסקייפ בן שבעה משתתפים, שבסופו כריסטיאן יורק ניצח (האירוע שודר ב-5 באפריל 2013). ב-17 במרץ, שו הופיע באירוע הארדקור ג'סטיס 2, שבו היה שותף לקרב הארדקור גונטלט באטל רויאל בן תשעה משתתפים, שבסופו שארק בוי ניצח (האירוע שודר ב-5 ביולי). לאחר היעדרות קצרה, שו חזר להופיע ב-23 במאי בפרק של התוכנית Impact Wrestling, כשניצח פעם נוספת את אלכס סילבה וכתוצאה מכך העפיל לקרב גמר העפלה של Gut Check לסדרת באונד פור גלורי מול ג'יי בראדלי. בקרב מול בראדלי שהתקיים באירוע סלאמיברסרי XI, שו הפסיד ולא העפיל לסדרה עצמה.
קריירת היאבקות מקצועית > Total Nonstop Action Wrestling > Ohio Valley Wrestling‏ (2012–2013)

ב-13 באוקטובר 2012, שו הופיע לראשונה במתחם הפיתוח של TNA באותה התקופה, Ohio Valley Wrestling‏ (OVW), כשב-1 בדצמבר, שו ואלכס סילבה זכו באליפות הזוגות הדרומית של OVW לאחר שניצחו את ג'סי גודרז ורודי סוויצ'בלייד. הם הפסידו את חגורות האליפות לקואליציה (קרימסון וג'סי ויין) ב-16 בינואר 2013, אך השיבו אליהם את התואר ב-27 בפברואר. לעומת זאת, הם הפסידו שוב לקואליציה ואיבדו את חגורות האליפות ב-3 באפריל.
קריירת היאבקות מקצועית > Total Nonstop Action Wrestling > סמואל שו (2013–2015)

באירוע טרנינג פוינט, שנערך ב-21 בנובמבר 2013, שו הופיע בריאיון ביתי עם כריסטי המי, שבמהלכו הוא ביקש ממנה לקרוא לו בשם סמואל שו, כשגילם דמות הדומה לפטריק בייטמן מהסרט והספר אמריקן פסיכו, כשבגדי הזירה שלו היו דומים לבגדים הנלבשים על ידי הדמות דקסטר מורגן (אנ') מהסדרה דקסטר. ב-2 בינואר 2014 בפרק של התוכנית Impact Wrestling, שו ערך את הופעת הבכורה שלו תחת גימיק זה, כשרשם ניצחון על נורב פרנום כתוצאה מהכנעה. לאחר הקרב, הוא נעץ מבטים חודרים לעבר המי, שישבה בצד הזירה. שו החל להיות מעריץ אובססיבי של המי, כשביקש ממנה לצאת עימו לדייטים. באחד הדייטים בביתו, ניתן היה להבחין בחדר מלא בפוסטרים ותמונות של אותה המי. ב-6 בפברואר בפרק של התוכנית Impact Wrestling, המי התעמתה עם שו לגבי החדר שלו ובובת תצוגה שהייתה לבושה כמוה. שבועיים לאחר מכן בתוכנית, שו תקף את מר אנדרסון בזעם רב לאחר שצפה בהמי ושוחח עימה במשך מספר דקות. ב-27 בפברואר בפרק של התוכנית Impact Wrestling, שו התעמת עם המי וניסה להסביר את מעשיו. לאחר שכשל בהסברו, הוא נקטע על ידי מר אנדרסון, אך שו מצידו השתמש בהמי כמגן אנושי כדי להדוף את אנדרסון, שניסה לנקום על מה ששו עשה לו שבוע קודם לכן. לאחר מכן, שו השתמש במהלך הכנעה כדי לחנוק את אנדרסון.
ב-6 במרץ בפרק של התוכנית Impact Wrestling, שו התמודד מול אריק יאנג בקרב יחידים שבו מר אנדרסון החליף את המי ככרוז. נוכחותו של אנדרסון בצד הזירה גרמה לו להיפסל ולהפסיד בקרב לאחר הסחות דעת מצד אנדרסון. לאחר הקרב, הוא חנק את אנדרסון פעם נוספת והתקדם אל עבר המי, שצפתה במתרחש מאחורי הקלעים דרך מוניטור. באירוע לוקדאון, שנערך שלושה ימים לאחר מכן, שו ניצח את מר אנדרסון בקרב כלוב לאחר שהוא נמלט מהכלוב לאחר שהשתמש בכריסטי המי כהסחת דעת. שו הפסיד בקרב החוזר ביניהם בפרק העוקב של התוכנית Impact Wrestling. ב-3 באפריל בפרק של התוכנית Impact Wrestling, שו גבר על מר אנדרסון בקרב כתונת משוגעים. באירוע סקריפייס, שנערך ב-27 באפריל, אנדרסון השיג את הניצחון מול שו בקרב שו על המנצח היה להכניס את יריבו למסחרית, שנסעה למתקן פסיכיאטרי.
הפעם הבאה ששו נראה על המרקע הייתה ב-22 במאי בפרק של התוכנית Impact Wrestling, כאשר היה נראה שאיש נכנס וניגש לשו שהיה במתקן הפסיכיאטרי ואמר לו שיש לו מבקר, שנחשף לאחר מכן כגאנר. גאנר אמר שבכוונתו לעזור לו עם האובססיה כלפי המי. במהלך השבועות שבאו לאחר מכן, שודרו קטעים שבם גאנר ניסה לעזור לשו במגוון דרכים. לבסוף, שו שוחרר ממוסד זה ב-26 ביוני בפרק של התוכנית Impact Wrestling, לאחר שגאנר הסכים לשמש כמפקח עליו. ב-3 ביולי, הוא חזר והתנצל בפני כריסטי המי בנוסף למר אנדרסון, צעד שהיה נראה המבשר על מעבר דמותו לדמות טובה. ב-22 באוקטובר בפרק של התוכנית Impact Wrestling, מעשיו של שו הבהירו שאין בכוונתו לבצע מעבר לדמות הטובה, זאת לאחר שהוא בגד בגאנר, כשתקף אותו בעזרת כיסא והצטוות לשורותיה של בריטני. השותפות בינו לבין בריטני הסתיימה מוקדם מהצפוי לאחר שהיא לא האריכה את החוזה שלה ב-TNA. ב-5 בנובמבר בפרק של התוכנית Impact Wrestling, שו נוצח על ידי גאנר בקרב ללא פסילות. הקרב האחרון של שו ב-TNA התקיים ב-19 ביוני 2015, כשהתאבק מול קרימסון בפרק של התוכנית Xplosion. יומיים לאחר מכן, שו הודיע באופן רשמי על שחרורו מהחברה.